Severino Grattoni

Severino Grattoni a l'é stàit un dj'anginié ch'a l'han travajà a la realisassion dla galarìa dël Fréjus.

A l'era nassù ai 9 dë dzèmber dël 1815, ters ëd ses masnà, an na famija ëd campagnin a San Gaudensi, frassion ëd Cervesin-a, ant j'anviron ëd Voghera.
Sò nòm Severino a l'era col dël padron ëd sò pare, ch'a fasìa ël fator.

Severino a l'ha ancaminà ij sò studi a Voghera; ant l'ann universitari 1832-33 a l'ha ancaminà a frequenté ij cors a l'Università ëd Turin.
Dal 1838 al 1842 a l'é andàit a mostré geometrìa e dissegn a la Scòla d'art e mësté ëd Biela.
Peui a l'ha tramudà a Turin.
A l'ha ancaminà a anteressesse 'd polìtica, an ëscrivend d'artìcoj ansima al giornal radical La Concordia.
Dël 1844 a l'é intrà ant l'orgànich dël Real còrp dël genio sivil, con la qualìfica d'anginié idràulich.
Parèj ëd Sebastiano Grandis, Grattoni a l'é stàit nominà dirigent d'esercissi a Génoa.

Con decret dij 4 ëd novèmber 1857, Sommeiller, Grandis e Grattoni a son ëstàit nominà diretor dij travaj dla galarìa dël Fréjus, con na paga ëd 10.000 lire l'ann.
Cand ai 25 dë dzèmber 1870 a l'é sautaje ël darié diafragma ëd ròca dla galarìa, a l'é stàit Grattoni a telegrafé da Bardonecia la neuva a Sommeiller.

Severino Grattoni a l'é ëdcò angagiasse ant la polìtica.
A l'é stàit diputà dël regn ëd Sardëgna dal 1848 al 1852 e peui torna elegiù ant ël 1858.
Dal 1861 al 1874 a l'é stàit diputà dël regn d'Italia.

Grattoni a l'avìa marià Delfina Baudi 'd Selve, ch'a l'era la vidoa ëd so frel Siro.
A l'é mòrt a Turin al 1m d'avril dël 1876.
A l'é stàit sotrà ant ël campossanto 'd Poran-a e dël 1926 soe reste a son ëstàite tramuda ant ël simiteri 'd Voghera.

Antra le tante onorificense arseivùe, Grattoni a l'era 'dcò stàit nominà Grand dignitari dl'amper dël Brasil.

Grattoni, Severino
Grattoni, Severino
Grattoni, Severino